[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 24.6.2010

COM(2010)336 τελικό

2010/0183 (COD)

Πρόταση

ΚΑΝΟΝΙΣΜΟΣ (ΕΕ) ΑΡΙΘ. xxxx/2010 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της

για την τροποποίηση του κανονισμού (ΕΚ) αριθ. 1234/2007 (ενιαίος κανονισμός ΚΟΑ) όσον αφορά την ενίσχυση που χορηγείται στο πλαίσιο του γερμανικού μονοπωλίου αλκοόλης

ΑΙΤΙΟΛΟΓΙΚΗ ΕΚΘΕΣΗ

Επί του παρόντος, κατά παρέκκλιση των ισχυόντων κανόνων για τις κρατικές ενισχύσεις, επιτρέπεται στις γερμανικές αρχές να χορηγούν κρατικές ενισχύσεις στο πλαίσιο του γερμανικού μονοπωλίου αλκοόλης για προϊόντα που διατίθενται στο εμπόριο, κατόπιν περαιτέρω μεταποίησης, από το μονοπώλιο, όπως και αιθυλική αλκοόλη γεωργικής προέλευσης. Το συνολικό επιτρεπόμενο ύψος των κρατικών ενισχύσεων περιορίζεται σε 110 εκατομμύρια ευρώ ετησίως.

Βάσει του άρθρου 182 παράγραφος 4 του κανονισμού (EΚ) αριθ. 1234/2007 του Συμβουλίου, της 22ας Οκτωβρίου 2007 για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ), η παρέκκλιση λήγει στις 31 Δεκεμβρίου 2010. Βάσει του παρόντος σχεδίου κανονισμού, παρατείνεται η εφαρμογή της παρέκκλισης και προτείνεται η σταδιακή μείωση της παραγωγής/πωλήσεων από το μονοπώλιο, ώστε να παύσει αυτό να υφίσταται από την 1η Ιανουαρίου 2018. Δύο κατηγορίες αποστακτηρίων τυγχάνουν διαφορετικής μεταχείρισης:

- τα γεωργικά σφραγισμένα αποστακτήρια (landwirtschaftliche Verschlussbrennereien – υπάρχουν περίπου 670 αποστακτήρια του τύπου αυτού) όπου μεταποιούνται κυρίως σιτηρά και γεώμηλα, στα οποία επιτρέπεται να παραμείνουν στο μονοπώλιο μέχρι το τέλος του 2013. Ωστόσο, η παραγωγή τους θα μειωθεί σταδιακά από 540.000 εκατόλιτρα το 2011, σε 360.000 εκατόλιτρα το 2012 και σε 180.000 εκατόλιτρα το 2013. Για τα αποστακτήρια αυτά, επιτρέπεται η χορήγηση αντισταθμιστικής ενίσχυσης ύψους 257,50 ευρώ ανά εκατόλιτρο ονομαστικών δικαιωμάτων απόσταξης, όταν εγκαταλείπουν το μονοπώλιο. Η αντισταθμιστική αυτή ενίσχυση χορηγείται το αργότερο στις 31 Δεκεμβρίου 2013, αλλά μπορεί να καταβληθεί σε περισσότερες από μία δόσεις έως τις 31 Δεκεμβρίου 2017.

- τα μικρά αποστακτήρια σταθερής ποσότητας (Abfindungsbrennereien) , οι χρήστες των αποστακτηρίων ( Stoffbesitzer) και τα αποστακτήρια συνεταιρισμών οπωροκαλλιεργητών (Obstgemeinschaftsbrennereien), των οποίων η παραγωγή αλκοόλης από φρούτα, κυρίως τοπική, είναι πολύ περιορισμένη (έως 300 λίτρα ετησίως), μπορούν να παράγουν συνολικά έως 60.000 εκατόλιτρα ετησίως μέχρι το τέλος του 2017.

Το συνολικό ποσό της προς καταβολή ενίσχυσης από την 1η Ιανουαρίου 2011 έως τις 31 Δεκεμβρίου 2013 δεν θα υπερβαίνει τα 269,9 εκατ. ευρώ και το συνολικό ποσό της προς καταβολή ενίσχυσης από την 1η Ιανουαρίου 2014 έως τις 31 Δεκεμβρίου 2017 δεν θα υπερβαίνει τα 268 εκατ. ευρώ.

Η Γερμανία θα συνεχίσει να υποβάλλει ετήσια έκθεση στην Επιτροπή σχετικά με τη λειτουργία του συστήματος. Επίσης, από το 2013 έως το 2016 η Γερμανία θα διαβιβάζει κάθε χρόνο ετήσιο σχέδιο σταδιακής μείωσης για τα μικρά αποστακτήρια σταθερής ποσότητας, τους προμηθευτές των αποστακτηρίων και τα αποστακτήρια συνεταιρισμών οπωροκαλλιεργητών.

Η πρόταση δεν έχει δημοσιονομικές επιπτώσεις για τον κοινοτικό προϋπολογισμό.

2010/0183 (COD)

Πρόταση

ΚΑΝΟΝΙΣΜΟΣ (ΕΕ) ΑΡΙΘ. xxxx/2010 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

της

για την τροποποίηση του κανονισμού (ΕΚ) αριθ. 1234/2007 (ενιαίος κανονισμός ΚΟΑ) όσον αφορά την ενίσχυση που χορηγείται στο πλαίσιο του γερμανικού μονοπωλίου αλκοόλης

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης και ιδίως το άρθρο 42 παράγραφος 1 και το άρθρο 43 παράγραφος 2,

την πρόταση της Ευρωπαϊκής Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής([1]),

Αφού διαβίβασαν την πρόταση στα εθνικά κοινοβούλια,

Αποφασίζοντας με τη συνήθη νομοθετική διαδικασία,

Εκτιμώντας τα ακόλουθα :

1. Οι ειδικοί κανόνες για τις ενισχύσεις που δύναται να χορηγήσει η Γερμανία στο πλαίσιο του γερμανικού μονοπωλίου αλκοόλης (εφεξής «το μονοπώλιο») οι οποίοι προβλέπονται στο άρθρο 182 παράγραφος 4 του κανονισμού (ΕΚ) αριθ. 1234/2007 της 22ας Οκτωβρίου 2007 για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ)[2], παύουν να ισχύουν στις 31 Δεκεμβρίου 2010.

2. Βάσει της έκθεσης που υπέβαλε η Επιτροπή δυνάμει του άρθρου 184 παράγραφος 3 του κανονισμού (ΕΚ) αριθ. 1234/2007, η σημασία του μονοπωλίου έχει μειωθεί τα τελευταία έτη. Μεταξύ του 2001 και του 2008, περίπου 70 γεωργικά σφραγισμένα αποστακτήρια ( landwirtschaftliche Verschlussbrennereien ) εγκατέλειψαν το μονοπώλιο. Ο όγκος των πωλήσεων του μονοπωλίου έχει μειωθεί από το 2003, όπως και ο προϋπολογισμός, από 110 εκατ. ευρώ το 2003 σε 80 εκατ. ευρώ το 2008. Ορισμένα αποστακτήρια έχουν ήδη καταβάλει προσπάθειες να προετοιμάσουν την είσοδό τους στην ελεύθερη αγορά με τη δημιουργία συνεταιρισμών, την πραγματοποίηση επενδύσεων σε λιγότερο ενεργοβόρους εξοπλισμούς ώστε να περιορίσουν το κόστος παραγωγής και με την απευθείας διάθεση στο εμπόριο όλο και μεγαλύτερων ποσοτήτων αλκοόλης. Ωστόσο, απαιτείται περισσότερος χρόνος για τη διαδικασία προσαρμογής και για να καταφέρουν να επιβιώσουν στην ελεύθερη αγορά. Θεωρείται ότι θα απαιτηθούν ακόμη λίγα χρόνια για να ολοκληρωθεί η διαδικασία σταδιακής κατάργησης του μονοπωλίου καθώς και της ενίσχυσης.

3. Σε ορισμένες περιοχές της Γερμανίας, τα αποστακτήρια αλκοόλης συνδέονται κατά παράδοση με μικρού και μέσου μεγέθους γεωργικές εκμεταλλεύσεις και διαδραματίζουν σημαντικό ρόλο στη συνέχιση των δραστηριοτήτων των γεωργικών αυτών εκμεταλλεύσεων με την εξασφάλιση πρόσθετου εισοδήματος στους γεωργούς και τη διατήρηση της απασχόλησης στις αγροτικές περιοχές. Ως εκ τούτου, τα γεωργικά σφραγισμένα αποστακτήρια που μεταποιούν κυρίως σιτηρά και γεώμηλα θα πρέπει να συνεχίσουν να λαμβάνουν ενισχύσεις μέσω του μονοπωλίου μέχρι τις 31 Δεκεμβρίου 2013. Κατά την εν λόγω ημερομηνία, όλα τα σφραγισμένα αποστακτήρια θα πρέπει να έχουν εισέλθει στην ελεύθερη αγορά. Η προθεσμία αυτή συμπίπτει επίσης με τη νέα περίοδο προγραμματισμού για την αγροτική ανάπτυξη 2014-2020, πράγμα που σημαίνει ότι η Γερμανία θα έχει τη δυνατότητα να μεταφέρει στο πρόγραμμά της για την αγροτική ανάπτυξη ένα μέρος των ποσών που επί του παρόντος διατίθενται στο μονοπώλιο.

4. Τα μικρού μεγέθους αποστακτήρια σταθερής ποσότητας ( Abfindungsbrennereien ), οι χρήστες των αποστακτηρίων ( Stoffbesitzer ) και τα αποστακτήρια συνεταιρισμών ( Obstgemeinschaftsbrennereien ) συμβάλλουν ιδιαίτερα στη διατήρηση των παραδοσιακών τοπίων και της βιοποικιλότητας με τη διατήρηση των οπωρώνων, οι οποίοι εφοδιάζουν με πρώτες ύλες τα αποστακτήρια. Λαμβάνοντας αυτό υπόψη, καθώς και το γεγονός ότι η παραγωγή των εν λόγω αποστακτηρίων είναι τοπικής κλίμακας και πολύ περιορισμένη, είναι σκόπιμο να μπορούν να συνεχίσουν να λαμβάνουν ενίσχυση στο πλαίσιο του μονοπωλίου για μια τελευταία περίοδο μέχρι τις 31 Δεκεμβρίου 2017, ημερομηνία κατάργησης του μονοπωλίου. Για να διασφαλιστεί ότι οι ενισχύσεις αυτές θα είναι πράγματι ενισχύσεις παύσης δραστηριοτήτων, η Γερμανία οφείλει να υποβάλλει ετησίως σχέδιο σταδιακής μείωσης από το 2013.

5. Η παραγωγή αιθυλικής αλκοόλης στο πλαίσιο του μονοπωλίου είναι περιορισμένη και αντιστοιχεί επί του παρόντος σε ποσοστό μικρότερο από το 10% της συνολικής παραγωγής αιθυλικής αλκοόλης γεωργικής προέλευσης στη Γερμανία. Δεδομένου ότι όλα τα σφραγισμένα αποστακτήρια θα έχουν εισέλθει στην ελεύθερη αγορά μέχρι τις 31 Δεκεμβρίου 2013 το αργότερο, το ποσοστό αυτό θα μειωθεί αισθητά μετά την εν λόγω ημερομηνία.

6. Για να διασφαλιστεί η συνέχεια στη χορήγηση της ενίσχυσης, ο παρών κανονισμός πρέπει να εφαρμοστεί από την 1η Ιανουαρίου 2011.

7. Ως εκ τούτου, ο κανονισμός (EΚ) αριθ. 1234/2007 πρέπει να τροποποιηθεί αναλόγως,

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 182 παράγραφος 4 του κανονισμού (EΚ) αριθ. 1234/2007 αντικαθίσταται από το ακόλουθο κείμενο:

«4. Κατά παρέκκλιση του άρθρου 180 του παρόντος κανονισμού, μόνο το άρθρο 108 παράγραφος 1 και η πρώτη φράση του άρθρου 108 παράγραφος 3 της ΣΛΕΕ εφαρμόζονται, μέχρι την 31η Δεκεμβρίου 2017, στις ενισχύσεις που χορηγεί η Γερμανία στο υφιστάμενο εθνικό πλαίσιο του γερμανικού μονοπωλίου αλκοόλης («το μονοπώλιο») για προϊόντα τα οποία εμπορεύεται, έπειτα από περαιτέρω μεταποίηση, το μονοπώλιο, ως αιθυλική αλκοόλη γεωργικής προέλευσης που περιλαμβάνεται στο παράρτημα I της ΣΛΕΕ, με την προϋπόθεση ότι πληρούνται οι ακόλουθοι όροι:

α) η συνολική παραγωγή αιθυλικής αλκοόλης για την οποία χορηγείται ενίσχυση στο πλαίσιο του μονοπωλίου μειώνεται σταδιακά από τη μέγιστη ποσότητα 600.000 εκατολίτρων το 2011, σε 420.000 εκατόλιτρα το 2012 και σε 240.000 εκατόλιτρα το 2013 και δεν μπορεί να υπερβαίνει τα 60.000 εκατόλιτρα από την 1η Ιανουαρίου 2014 έως τις 31 Δεκεμβρίου 2017, ημερομηνία κατά την οποία παύει να υφίσταται το μονοπώλιο·

β) η παραγωγή των γεωργικών σφραγισμένων αποστακτηρίων που λαμβάνουν ενίσχυση μειώνεται σταδιακά από 540.000 εκατόλιτρα το 2011, σε 360.000 εκατόλιτρα το 2012 και 180.000 εκατόλιτρα το 2013. Μέχρι τις 31 Δεκεμβρίου 2013 όλα τα γεωργικά σφραγισμένα αποστακτήρια εγκαταλείπουν το μονοπώλιο. Επιτρέπεται η χορήγηση αντισταθμιστικής ενίσχυσης ύψους 257,50 ευρώ ανά εκατόλιτρο ονομαστικών δικαιωμάτων απόσταξης στα γεωργικά σφραγισμένα αποστακτήρια που εγκαταλείπουν το μονοπώλιο. Η αντισταθμιστική αυτή ενίσχυση μπορεί να χορηγηθεί το αργότερο στις 31 Δεκεμβρίου 2013. Ωστόσο, είναι δυνατόν να καταβληθεί σε περισσότερες της μίας δόσεις μέχρι τις 31 Δεκεμβρίου 2017 το αργότερο·

γ) τα μικρά αποστακτήρια σταθερής ποσότητας, οι προμηθευτές αποστακτηρίων και τα αποστακτήρια συνεταιρισμών οπωροκαλλιεργητών δύνανται να λάβουν ενίσχυση στο πλαίσιο του μονοπωλίου μέχρι τις 31 Δεκεμβρίου 2017, υπό την προϋπόθεση ότι η παραγωγή για την οποία χορηγείται η ενίσχυση δεν υπερβαίνει τα 60.000 εκατόλιτρα ετησίως·

δ) το συνολικό ποσό της ενίσχυσης από την 1η Ιανουαρίου 2011 έως τις 31 Δεκεμβρίου 2013 δεν υπερβαίνει τα 269,9 εκατ. ευρώ και το συνολικό ποσό της ενίσχυσης από την 1η Ιανουαρίου 2014 έως τις 31 Δεκεμβρίου 2017 δεν υπερβαίνει τα 268 εκατ. ευρώ· και

ε) πριν από τις 30 Ιουνίου κάθε έτους, η Γερμανία υποβάλλει στην Επιτροπή έκθεση σχετικά με τη λειτουργία του μονοπωλίου και τις χορηγηθείσες στο πλαίσιο αυτό ενισχύσεις κατά το παρελθόν έτος. Επίσης, οι ετήσιες εκθέσεις που πρόκειται να υποβληθούν από το 2013 έως το 2016 πρέπει να περιλαμβάνουν ετήσιο σχέδιο σταδιακής μείωσης για το επόμενο έτος όσον αφορά τα μικρά αποστακτήρια σταθερής ποσότητας, τους χρήστες αποστακτηρίων και τα αποστακτήρια συνεταιρισμών οπωροκαλλιεργητών.»

Άρθρο 2 Έναρξη ισχύος

Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

Εφαρμόζεται από την 1η Ιανουαρίου 2011.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[1] ΕΕ C …, σ. ...

[2] ΕΕ L 299 της 16.11.2007, σ. 1.